1. ปัจจัยความเสี่ยง ( Risk Factors)

 1.1 ปัจจัยเสี่ยงด้านเทคนิคและการดำเนินงานในธุรกิจบำบัดและกำจัดของเสียจากอุตสาหกรรม

 (1) ความเสี่ยงจากการดำเนินงาน

เนื่องจากการดำเนินธุรกิจการให้บริการกำจัดกากของเสีย
ผู้ให้บริการต้องเป็นผู้รับผิดชอบความเสียหายที่เกิดขึ้นตั้งแต่รับกากของเสียจากโรงงานของลูกค้าซึ่งเป็นแหล่งกำเนิดของเสียไปจนถึงการกำจัดในขั้นตอนสุดท้าย
หากการดำเนินงานมีข้อบกพร่อง อันส่งผลให้เกิดผลกระทบต่อสุขภาพอนามัยของประชาชน
หรือสิ่งแวดล้อม อาจเกิดข้อร้องเรียนจากประชาชน นอกจากนี้ ศูนย์มาบตาพุดและศูนย์แสมดำ
ซึ่งให้บริการบำบัดและกำจัดกากของเสียตั้งอยู่ในแหล่งชุมชน
ดังนั้นสังคมและชุมชนที่อยู่ใกล้เคียงศูนย์ทั้งสองแห่งอาจได้รับผลจากกระบวนการบำบัดของบริษัทฯ
อันส่งผลให้บริษัทฯ อาจถูกร้องเรียนจากผู้ที่ได้รับความเสียหาย หรือในกรณีที่รุนแรงที่สุด คือ บริษัทฯ
อาจจะต้องหยุดการให้บริการจนกว่าจะได้แก้ไขเรื่องดังกล่าวแล้วเสร็จ
ซึ่งจะส่งผลกระทบต่อรายได้ของบริษัทฯ

บริษัทฯ
ได้ตระหนักถึงความเสี่ยงดังกล่าวจึงได้กำหนดแนวทางในการดำเนินงานเพื่อควบคุมและป้องกันความเสี่ยง
ดังนี้

1)
ยึดมั่นและปฏิบัติตามมาตรการลดผลกระทบสิ่งแวดล้อมและมาตรการติดตามตรวจสอบผลกระทบสิ่งแวดล้อม
ที่กำหนดไว้ในรายงานการวิเคราะห์ผลกระทบสิ่งแวดล้อม (EIA)
ที่ได้ผ่านความเห็นชอบจากสำนักงานนโยบายและแผนทรัพยากรธรรมชาติและสิ่งแวดล้อม
กระทรวงทรัพยากรธรรมชาติและสิ่งแวดล้อม

2) ยึดมั่นและปฏิบัติตามประกาศ กฎ ระเบียบ ข้อบังคับ
ของหน่วยงานราชการในส่วนที่เกี่ยวข้องกับการดำเนินงานของบริษัทฯ อย่างเคร่งครัด

3) ปฏิบัติงานให้เป็นไปตามระบบมาตรฐานการจัดการด้านสิ่งแวดล้อม ด้านความปลอดภัย
อาชีวอนามัย และระบบการบริหารคุณภาพ เพื่อให้มั่นใจว่าการปฏิบัติงานของบริษัทฯ
จะไม่ก่อให้เกิดผลกระทบต่อสิ่งแวดล้อมและชุมชน ทั้งนี้ระบบมาตรฐานที่ปัจจุบันบริษัทฯ
ได้การรับรองได้แก่ ศูนย์มาบตาพุดและศูนย์แสมดำได้รับการรับรอง
มาตรฐานการจัดการด้านสิ่งแวดล้อม ISO 14001 จากสถาบัน TUV NORD มาตั้งแต่ปี 2545
ศูนย์มาบตาพุดและศูนย์แสมดำได้รับการรับรองมาตรฐานการจัดการด้านความปลอดภัย
อาชีวอนามัยและสิ่งแวดล้อม มอก. 18001 จากสถาบันรับรองมาตรฐานไอเอสโอ (สรอ.)
มาตั้งแต่ปี 2546 และต่อมาศูนย์แสมดำยังได้รับการรับรองมาตรฐานการจัดการด้านระบบการบริหาร
คุณภาพ ISO 9001 จากสถาบัน TUV NORD ตั้งแต่ปี 2547 จนกระทั่งปัจจุบัน

4) กำกับดูแลการดำเนินงานให้เป็นไปตามกฎ ระเบียบ ข้อบังคับ คู่มืออำนาจดำเนินการ
และนโยบายของบริษัทฯ ด้วยการจัดตั้งคณะกรรมการบริหารระบบการจัดการ เพื่อทำหน้าที่กำกับดูแล
ติดตามและตรวจสอบการดำเนินงานของบริษัทฯ ให้เป็นไปตามกฎ ระเบียบข้อบังคับ
คู่มืออำนาจดำเนินการ และนโยบายของบริษัทฯ ดังกล่าว

5) จัดตั้งกองทุนคุ้มครองความเสียหายที่เกิดขึ้นอันเนื่องจากการดำเนินงานของบริษัทฯ

เพื่อให้มั่นใจว่า ผู้ที่ได้รับความเสียหายหรือได้รับผลกระทบอันเนื่องจากการดำเนินงานของบริษัทฯ
จะได้รับการเยียวยาแก้ไขและชดใช้ความเสียหายที่เกิดขึ้น

6) บริษัทฯ ได้ทำความเข้าใจกับประชาชนในพื้นที่ รวมถึงให้การสนับสนุนช่วยเหลือ
และเข้าไปมีส่วนร่วมกับกิจกรรมของชุมชนใกล้เคียง
เพื่อให้ชุมชนที่อยู่ใกล้เคียงและห่างไกลได้รู้จักบริษัทฯ
และเข้าใจกระบวนการบำบัดกากของเสียของบริษัทฯ

(2) ความเสี่ยงเกี่ยวกับการแข่งขัน

ความเสี่ยงที่เกิดจากการแข่งขันอย่างรุนแรงด้านราคาในช่วงที่กรมโรงงานอุตสาหกรรมเปิดเสรีส่งเสริมให้เอกชนเข้ามาทำธุรกิจให้บริการบำบัดกากของเสีย
ผู้ประกอบการที่มีธุรกิจขนาดเล็กกว่าจะทำการแข่งขันด้านราคาทำให้เกิด PRICE WAR อย่างรุนแรง
เพื่อพยายามให้ได้มาซึ่งฐานลูกค้า ดังนั้น
การตัดราคาจึงเป็นหนทางเดียวที่รวดเร็วและมีประสิทธิภาพในการดึงดูดลูกค้า
และถ้าหากบริษัทที่มีขนาดใหญ่กว่าตอบโต้การกระทำดังกล่าวโดยการเข้าร่วมแข่งขันด้านราคา
จะทำให้อุตสาหกรรมตกต่ำลง ส่วนต่างของรายได้และค่าใช้จ่ายจะถูกบีบให้เล็กลง
สิ่งนี้ไม่เพียงแต่เป็นผลร้ายต่อสถานะทางการเงินแต่ยังทำให้เกิดผลกระทบด้านลบแก่ลูกค้า
เนื่องจากคุณภาพในการดำเนินงานรวมถึงการบริการต่างๆ จะต่ำลงมากกว่ามาตรฐาน

แม้ว่ามีความเสี่ยงที่เกิดจากการแข่งขันด้านราคาที่ไม่สมเหตุสมผล แต่บริษัทฯ เชื่อว่า
กลยุทธ์ด้านราคาจะเพียงแค่ทำให้เกิดการรับรู้ในหมู่ผู้ใช้บริการ (Awareness)
แต่จะไม่สามารถดำเนินอยู่ได้นานในธุรกิจนี้
เนื่องจากธุรกิจนี้จำเป็นต้องใช้เงินทุนจำนวนมากในการสร้างหลุมฝังกลบที่มีความปลอดภัยและได้มาตรฐานเป็นที่ยอมรับของสากล
และบริษัทฯ
เน้นคุณภาพของการบริการซึ่งจะเป็นกุญแจสำคัญในการสร้างความผูกพันและเสริมสร้างความภักดีของลูกค้า
และบริษัทฯ เชื่อว่า การที่บริษัทฯ ประกอบธุรกิจด้วยความจริงใจ ซื่อสัตย์
จะช่วยดึงดูดและรักษาลูกค้าให้มีความผูกพันกับบริษัทฯ อย่างยั่งยืน นอกจากนี้
เมื่อพิจารณาจากความได้เปรียบในเชิงธุรกิจ ถือได้ว่าบริษัทฯ ได้เปรียบกว่าคู่แข่งขันหลายประการ
ได้แก่

1) บริษัทฯ
ได้รับใบอนุญาตประกอบกิจการโรงงานบำบัดและกำจัดของเสียรวมประเภทหรือชนิดของโรงงานลำดับที่
101, 105 และ106 ซึ่งสามารถให้บริการด้านการกำจัดกากของเสียให้แก่ลูกค้าได้อย่างครบวงจร

2) บริษัทฯ ได้รับรองมาตรฐานระบบ ISO 9001, ISO 14001 และ มอก.18001
ซึ่งเป็นสิ่งสำคัญในการพิจารณาการส่งกากอุตสาหกรรมของโรงงานที่ได้รับการรับรองมาตรฐานอุตสาหกรรม

3)  บริษัทฯ มีมาตรฐานการจัดการเทียบเท่ากับมาตรฐานของ EU และสหรัฐอเมริกา

4) บริษัทฯ มีกระทรวงอุตสาหกรรมเป็นผู้ถือหุ้นใหญ่ เป็นการเปิดโอกาสให้บริษัทฯ
เข้ามาเป็นสถาบันในด้านบริหารสิ่งแวดล้อม

5) บริษัทฯ มีทีมฉุกเฉินที่มีประสิทธิภาพพร้อมให้บริการตลอด 24 ชั่วโมง

6) บริษัทฯ มีห้องปฏิบัติการวิเคราะห์ที่มีประสิทธิภาพและได้รับการขึ้นทะเบียนห้อง
ปฎิบัติการวิเคราะห์เอกชนจากกรมโรงงานอุตสาหกรรมอย่างถูกต้อง

7) ลูกค้าให้การยอมรับ เชื่อถือ และไว้วางใจในเรื่องการกำจัดและบำบัดกากของเสีย

(3) ความเสี่ยงอันเกิดจากต้องพึ่งพาบุคลากรที่มีความชำนาญเฉพาะด้าน

ธุรกิจการบำบัดและกำจัดของเสียจากอุตสาหกรรม ต้องอาศัยบุคลากรที่มีความรู้
ความชำนาญเป็นพิเศษ โดยต้องอาศัยการเรียนรู้และประสบการณ์จากการทำงานเป็นหลัก ดังนั้น
หากบริษัทฯ สูญเสียบุคลากรผู้มีประสบการณ์ในธุรกิจนี้ ไม่ว่าด้วยเหตุผลใดก็ตาม
ย่อมจะมีผลกระทบต่อความสามารถในการดำเนินธุรกิจของบริษัทฯ

บริษัทฯ จึงได้มีมาตรการในการลดความเสี่ยงจากการสูญเสียบุคคลากรดังกล่าว โดย
เปิดโอกาสให้พนักงานทุกระดับชั้นมีโอกาสเข้าอบรมและพัฒนาตนเองในองค์ความรู้ที่เกี่ยวข้องกับธุรกิจของบริษัทฯ
ตามความเหมาะสม

(4) ความเสี่ยงจากการความคุ้มครองภายใต้สัญญาประกันภัย

บริษัทฯ มีความเสี่ยงที่เกี่ยวข้องกับการประกอบธุรกิจปกติของบริษัทฯ
ซึ่งหากมีภัยพิบัติหรือเหตุสุดวิสัยเกิดขึ้น
อาจก่อให้เกิดผลกระทบต่อความสามารถในการดำเนินการและกระแสเงินสดของบริษัทฯอย่างมีนัยสำคัญ

ในส่วนที่เกี่ยวกับการคุ้มครองการเสี่ยงภัยในทรัพย์สินของบริษัทฯ บริษัทฯ
ได้ทำกรมธรรม์ประกันความเสี่ยงภัยทรัพย์สินไว้กับบริษัทประกันภัยที่มีชื่อเสียงเป็นที่ยอมรับ
โดยทรัพย์สินที่เอาประกันภัยเป็นทรัพย์สินสำคัญที่ใช้ในการดำเนินงานของบริษัทฯ
กรมธรรม์จะคุ้มครองทรัพย์สินและวินาศภัยให้กับศูนย์มาบตาพุดและศูนย์แสมดำ

1.2 ปัจจัยเสี่ยงจากการดำเนินงานในธุรกิจอสังหาริมทรัพย์

 (1) ความเสี่ยงเกี่ยวกับการแข่งขัน

เนื่องจากธุรกิจอสังหาริมทรัพย์เป็นธุรกิจเสริมของบริษัทฯ เพื่อขยายฐานรายได้
เพิ่มเสถียรภาพให้แก่องค์กร และการดำเนินงานเป็นเพียงระยะเวลาเริ่มต้น
จึงอาจจะยังไม่ได้แข่งขันอย่างเต็มตัว
แต่ถึงอย่างไรธุรกิจจัดสรรบ้านและที่อยู่อาศัยในปัจจุบันที่มีการแข่งขันกันสูงมาก
ปริมาณการก่อสร้างบ้านและอุปทานของบ้านจะทวีจำนวนขึ้นอย่างรวดเร็ว
เมื่อปริมาณบ้านมีมากเกินกว่าความต้องการ และเศรษฐกิจเริ่มชะลอตัวลง
ผู้จัดสรรก็จะแข่งขันกันลดราคาลงเพื่อเร่งการขายให้ได้ตามเป้าหมาย การแข่งขันจะยิ่งรุนแรงขึ้น
ดังนั้นบริษัทฯ จึงต้องติดตามภาวะตลาดบ้านจัดสรรและทิศทางเศรษฐกิจอย่างใกล้ชิด
อย่างไรก็ตามโครงการส่วนใหญ่ของบริษัทฯ เป็นที่อยู่อาศัยราคาถูกเพื่อรองรับตลาดล่างเป็นหลัก
แต่ด้วยคุณภาพ และการให้ความสำคัญด้านบริการเป็นพิเศษ เพื่อเพิ่มความพึงพอใจให้แก่ลูกค้า
บริษัทฯ จึงเชื่อว่าจะทำให้การดำเนินงานด้านธุรกิจอสังหาริมทรัพย์ของบริษัทฯ
จะสามารถเติบโตอย่างมั่นคงได้ต่อไป

(2) ความเสี่ยงจากวัสดุขึ้นราคา

มีหลายปัจจัยที่เป็นต้นเหตุให้ราคาวัสดุปรับตัวสูงขึ้น
แต่ปัจจัยหลักมาจากการปรับเพิ่มขึ้นของราคาน้ำมัน ซึ่งส่งผลให้ค่าขนส่งและต้นทุนสินค้าเพิ่มขึ้น
นอกจากนี้ภาวะขาดแคลนเหล็กก็จะทำให้ราคาเหล็กที่ใช้ในการก่อสร้างเพิ่มขึ้น เมื่อต้นทุนสูงขึ้น
ถ้าบริษัทฯไม่สามารถปรับราคาขายให้สอดคล้องกับต้นทุนที่เพิ่มได้ จะทำให้กำไรของการขายลดลง
แต่ทั้งนี้โครงการส่วนใหญ่บริษัทฯ จะทำการ จ้างเหมาก่อสร้างกับผู้รับเหมา
ดังนั้นหากมีการปรับขึ้นราคาวัสดุจึงไม่เป็นภาระแก่บริษัทฯ มากนัก แต่อาจมีบางรายการที่บริษัทฯ
ต้องสั่งซื้อวัสดุเอง บริษัทฯ จะทำการซื้อขายวัสดุล่วงหน้า
โดยคำนวณปริมาณที่จะใช้ทั้งปีและทำข้อตกลงไว้ก่อน หากเกิดปัญหาวัสดุปรับขึ้นราคา บริษัทฯ
ก็จะได้รับผลกระทบน้อยลง

 (3) ความเสี่ยงเกี่ยวกับการขาดแคลนแรงงานในการก่อสร้าง

ระบบการก่อสร้างที่อยู่อาศัยในปัจจุบันยังเป็นระบบที่ใช้แรงงาน
ในบางสถานการณ์จึงเกิดปัญหาขาดแคลนแรงงานขึ้นโดยเฉพาะแรงงานฝีมือดี
ทำให้ค่าจ้างแรงงานและค่าจ้างเหมาก่อสร้างมีราคาเพิ่มขึ้น
กระทบถึงต้นทุนที่จะเพิ่มสูงขึ้นแล้วยังมีปัญหาเรื่องการก่อสร้างล่าช้า

บริษัทฯ มีแนวทางแก้ไขโดยการใช้ผู้รับเหมาซึ่งมีแรงงานประจำของตนเอง
ประกอบกับโครงการของบริษัทฯ
บางส่วนเป็นการจัดซื้อโครงสร้างที่ก่อสร้างแล้วเสร็จมาทำการปรับปรุง
จึงยังไม่ต้องใช้แรงงานจำนวนมากนัก

1.3 ปัจจัยเสี่ยงทางการเงิน

(1) ความเสี่ยงจากอัตราดอกเบี้ย

การเปลี่ยนแปลงของอัตราดอกเบี้ยในอนาคต ย่อมจะส่งผลกระทบต่อการดำเนินงาน และ

กระแสเงินสดของบริษัทฯ จากการที่บริษัทได้ทำสัญญาเงินกู้อัตราดอกเบี้ยลอยตัว

อย่างไรก็ดี บริษัทฯ ได้มีการติดตามภาวะการเคลื่อนไหวของอัตราดอกเบี้ยอย่างใกล้ชิด บริษัทฯ
จึงคาดว่าจะไม่ได้รับผลกระทบหรือมีความเสี่ยงจากการเปลี่ยนแปลงของอัตราดอกเบี้ยแต่อย่างใด
นอกจากนี้แล้วบริษัทฯ ยังมีสัญญาที่จะสามารถชำระหนี้ก่อนกำหนดได้อีกด้วย

 (2) ความเสี่ยงด้านสินเชื่อ

ความเสี่ยงด้านสินเชื่อเกิดจากการที่คู่สัญญาไม่สามารถ
หรือไม่ประสงค์จะปฏิบัติตามสัญญาหรือข้อตกลงที่ทำไว้กับบริษัทฯ บริษัทฯ
มีนโยบายในการป้องกันความเสี่ยงนี้โดยการวิเคราะห์ฐานะทางการเงินของคู่ค้า
และจำกัดการอนุมัติวงเงินสินเชื่อ
มูลค่าสูงสุดของความเสี่ยงด้านสินเชื่อคือมูลค่าตามบัญชีของลูกหนี้ดังกล่าวหักด้วยค่าเผื่อหนี้สงสัยจะสูญตามที่แสดงในงบดุล

 (3) ความเสี่ยงด้านสภาพคล่อง 

ความเสี่ยงด้านสภาพคล่องเกิดจากการที่เงินสดและรายการเทียบเท่าเงินสดบกพร่อง
ซึ่งโดยปกติบริษัทฯ
และบริษัทย่อยได้มีการติดตามดูความเสี่ยงด้านสภาพคล่องและรักษาระดับสถานะของเงินสดและรายการเทียบเท่าเงินสดเพื่อให้เพียงพอต่อการดำเนินงานของบริษัทฯ
และบริษัทย่อย เพื่อลดความเสี่ยงจากความผันผวนของกระแสเงินสด

(4) ความเสี่ยงของการลงทุนในบริษัทย่อย

ในกรณีที่บริษัทย่อยไม่สามารถหาแหล่งเงินทุนเพื่อสนับสนุนการขยายการลงทุน บริษัทฯ
ในฐานะผู้ถือหุ้น จำเป็นต้องช่วยเหลือสนับสนุนการหาเงินเพื่อเป็นแหล่งเงินทุนสนับสนุนโครงการใหม่
ดังนั้น หากผลการดำเนินงานของบริษัทย่อยไม่เป็นไปตามแผน บริษัทฯ
ในฐานะผู้ถือหุ้นอาจได้รับผลกระทบจากการลงทุนและ
มีความเสี่ยงที่จะไม่ได้รับผลตอบแทนจากการลงทุนตามที่กำหนดไว้

อย่างไรก็ดี ปัจจุบันบริษัทฯ มีสถานะทางการเงินที่มั่นคงเพียงพอ จึงไม่กระทบต่อสภาพคล่อง
และบริษัทฯ คาดว่า บริษัทย่อยจะดำเนินการได้อย่างเต็มที่ในไม่ช้านี้ โดยการลงทุนของบริษัทฯ
จะเน้นในการขยายขอบเขตในธุรกิจที่จะสามารถส่งเสริมบริการของบริษัทฯ ในอนาคต